b'\n_START_ARTICLE_\nGeorge Eliot\n_START_PARAGRAPH_\nGeorge Eliot (Chilvers Coton, Warwickshire, 22. studenog 1819. \xe2\x80\x93 London, 22. prosinca 1880.) je pseudonim pod kojim je engleska spisateljica Mary Ann Evans objavljivala svoja djela. Zbog razli\xc4\x8ditih sretnih i nesretnih stjecaja u knji\xc5\xbeevnoj historiografiji George Eliot i danas je poznata pod tim (tobo\xc5\xbee mu\xc5\xa1kim) imenom, za razliku od drugih spisateljica toga doba poput sestara Bront\xc3\xab, \xc4\x8diji je mu\xc5\xa1ki pseudonim s vremenom zaboravljen._NEWLINE_George Eliot \xc4\x8desto je kao inspiraciju za svoja djela koristila doga\xc4\x91aje iz osobnog \xc5\xbeivota. Pisala je pod mu\xc5\xa1kim imenom kako bi lak\xc5\xa1e izgradila karijeru pisca._NEWLINE_Na njezinu je karijeru velik utjecaj imao njezin slo\xc5\xbeen i netipi\xc4\x8dan odnos s piscem i urednikom G. H. Lewisom. Godine 1880. Zbog problema s bubrezima umire 22. prosinca 1880. godine._NEWLINE_Me\xc4\x91u utemeljiteljima je engleskog i europskog psiholo\xc5\xa1kog romana. Op\xc4\x87enito se smatra jednom od najve\xc4\x87ih i najna\xc4\x8ditanijih erudita viktorijanske Britanije. Zbog polo\xc5\xbeaja \xc5\xbeen\xc3\xa2 u tada\xc5\xa1njem dru\xc5\xa1tvu George Eliot uspjela je biti zamije\xc4\x87ena tek uzev\xc5\xa1i mu\xc5\xa1ki pseudonim, pod kojim je i dan-danas poznaje knji\xc5\xbeevna historiografija._NEWLINE_Njezin roman Middlemarch (1871-72) - koji prou\xc4\x8dava provincijski \xc5\xbeivot Engleske 1830-ih (prije odre\xc4\x91enih klju\xc4\x8dnih obrazovnih, imovinskih i dru\xc5\xa1tvenih reformi) - uvelike se smatra najva\xc5\xbenijim i najboljim romanom viktorijanske knji\xc5\xbeevnosti zbog svoje eruditske analize tada\xc5\xa1njeg dru\xc5\xa1tva.'